બૉલીવુડમાં ‘કૉમેડી ઑફ એરર્સ’ એટલે કે ગેરસમજણ કે ભૂલોની ચેઇન-રીઍક્શનને કારણે થતી કૉમેડી પ્રકારની ફિલ્મોમાં ‘અંગૂર’, ‘જાને ભી દો યારોં’ અને ‘હેરાફેરી’ જેવી ફિલ્મો એટલું ઊંચું સ્થાન ધરાવે છે કે આ પ્રકારની કોઈ પણ નવી ફિલ્મ આવે તો એની સીધી સરખામણી એની સાથે થાય જ. ‘માય ફ્રેન્ડ પિન્ટો’ પણ આ પ્રકારની ફિલ્મ તો છે જ, પણ લાગે છે કે નવોદિત રાઇટર-ડિરેક્ટર રાઘવ દર અને પ્રતીક બબ્બરને આવી અસંખ્ય ફિલ્મો બનાવવી પડશે, તો જ તેઓ એક્સપર્ટ ગણાતી ફિલ્મોની નજીક પણ આવી શકે.